අනෙක් කාරණය නම් පසුගිය මැතිවරණයේ දී ප්‍රධාන දේශපාලන පක්ෂ දෙකෙන් එකකටවත් ජනතාව ආසන 113 ක් ලබාදී නැත. ඒනිසා පක්ෂ දෙකට එකට එකතුවී රජය කරගෙන යන්නැයි ජනතාව තීන්දුවක් දී තිබේ. තනියම ආණ්ඩු කිරීමට ජනතාව කිසිම පක්ෂයකට බලයක් දී නැත. නව සහයෝගිතා ආණ්ඩුව බිහිවී ඇත්තේ එම තීන්දුවට අනුවය. ආණ්ඩුවක් කිරීමේදී තමන් සහ ආණ්ඩුව කරගෙන යන පිරිස අතර සුහදතාව පවත්වාගෙන යාම අවශ්‍ය වේ. ප්‍රශ්නය යොමු කර ඇති පාඨක ඔබේ ලිපියෙ සඳහන් කරන ආකාරයට මැතිවරණයෙන් පරාජය වී මා ජාතික ලැයිස්තුවෙන් පත්කර ඇමැති ධුර දුන් අය පරාජය කරනු ලැබුවේ ප්‍රතිපක්ෂයේ අය විසින් නොවේ. ඔවුන් පරාජය කරනු ලැබුවේ එක්සත් ජාතික පක්ෂය විසින් නොව ශ්‍රී ලංකා නිදහස් පක්ෂයේම අභ්‍යන්තරයේ ගෙන ගිය වැඩපිළිවෙළක් හේතුවෙනි. ඒ නිසා පවතින දේශපාලන තත්ත්වයන් තුළ එවැනි ක්‍රියාමාර්ග ගැනීමට සිදුවේ. විභාග සමත්වී රැකියා දෙන ක්‍රමය සහ දේශපාලනයේ ප්‍රායෝගික ප්‍රශ්න අහසයි පොළොවයි මෙන් එකිනෙකට වෙනස් වේ.